Papersnake/gushiwen huggingface dataset:
寄中峰诸弟 其二
百保（唐代）

小立花间草似茵，天涯极目可怜身。家园又是三年隔，物候仍怜几度新。

聊藉诗书消永昼，直将得失等浮尘。举头红雨纷纷坠，强染霜毫赋送春。
夜宴左氏庄
杜甫（唐代）

林风纤月落，衣露净琴张。(林风 一作：风林)
暗水流花径，春星带草堂。
检书烧烛短，看剑引杯长。
诗罢闻吴咏，扁舟意不忘。
禅人并化主写真求赞
释正觉（宋代）

形衰柳蒲，心老江湖。
鱼潜波路静，鹤梦月巢孤。
不损色香三昧手，粉黏双股理华须。
东湖晚步洪恩桥海棠洞三首
陈杰（宋代）

百花洲前万柳堤，一川红绿醉春时。
楼台忽断见西爽，莺燕正深闻子规。
采荔子十绝 其十
刘克庄（宋代）

传得上林种，曾于艮岳栽。吾君无嗜好，不贡一株来。
送人从军
王乘箓（清代）

系马官道旁，沽酒石桥北。不敢再淹留，为君壮行色。
病後登山亭
陆游（宋代）

野客双蓬鬓，空山一草亭。
睡魔欺茗薄，疾竖怯丹灵。
治世穷冯衍，残年老管宁。
安居得後死，不敢恨飘零。
余辛卯岁卧病郡城陈宗之胡希圣有诗问讯后五
刘克庄（宋代）

如闻攻老拙，颇似斫虚空。
众口嘲投阁，新眉妒入宫。
一身槁梧上，百岁大槐中。
莫叹形骸废，姑留两颊红。
鹧鸪天（霜夜）
赵长卿（宋代）

门外寒江泊小船。月明留客小窗前。夜香烧尽更声远，斗帐低垂暖意生。

醺著酒，炙些灯。伴他针线懒成眠。情知今夜鸳鸯梦，不似孤篷宿雁边。
拟寒山寺 其二十八
释怀深（宋代）

我口常吃菜，你腹常饱肉。看你肥如瓠，笑我瘦如竹。

我瘦且无冤，汝肥恐非福。斯言虽逆耳，请君徐徐读。
次邵卓翁韵奉寄族祖竹岩令孙
方一夔（宋代）

君不见李唐秘府堆故纸，韩老作诗■校理。

若此当时九岁童，苞裹宝函渐血指。吾宗魁橐百世传，近骑箕尾凌苍烟。

再生雏凤堕君砌，次第声名期拍肩。愿渠养气休吟诵，六翮缡褷凤质竦。

椅桐倾枝真有待，羽仪留作清时用。我今老去不作文，闭精嘿坐学养神。

萧然衰白不复漆，犹喜儿辈奔秦军。閒扣商讴诩人瑞，笔阵纵横人不畏。

归看英物定何如，山西老将空羞愧。
次前韵答原伯二首 其二
周孚（宋代）

涪翁所传法，皎与日星俱。举世沦燕说，看公走郑巫。

至音常想像，戆腹谩模苏。安得空桑曲，相从奏坐隅。
短吟
韩淲（宋代）

高看复下看，长吟时短吟。人宁常适意，世或尽知音。

灵运穿高屐，渊明理素琴。海隅风渺渺，山窟雪森森。
赞历代天师·第十二代讳仲常字德润
白玉蟾（宋代）

鹤书曾诏赴宸京，归作分形化景人。
昨日饮酣曾吐酒，醒来又薄瓮头春。
披云亭
陈尧叟（宋代）

秦关百二山河固，陕服城闉控此中。
别构栋梁成爽垲，俯观竹此立青葱。
虚簷豁敞迎朝日，曲槛萦回带晚风。
登眺自欣襟带地，万方辙迹坦然同。
上元燕宾客致语口号
周紫芝（宋代）

使君才气本无双，暂拥州麾殿大邦。千骑出城闻画角，万灯衔壁看银釭。

夜天星满光浮汉，秋水花红锦照江。莫向华堂辞一醉，君正怀旧忆奇庞。
手影戏
释惠明（宋代）

三尺生绡作戏台，全凭十指逞诙谐。
有时明月灯窗下，一笑还从掌握来。
归途口占
吴则礼（宋代）

九年脚不踏梁宋，踽踽归来成靦颜。
秃发覉臣端饱在，淮南天遣米如山。
久晴喜雨诗
卫宗武（宋代）

日夕庚暑袢，无以袪热恼。
甘霔从何来，雷轰电光绕。
热如天潢翻，滂流浃清晓。
六合开新宇，一气苏群槁。
凉颸散窗户，炎熇泯如扫。
从此协雨暘，免使虞旱涝。
庶几膴膴原，俱敛穰穰宝。
大东与小东，民力差已耗。
天公匪愦愦，善应固有道。
未忧供百需，且欲资一饱。
维鱼行协占，焚尪颂有昊。
送沂州使君纳政荣归
米芾（宋代）

神强体健颊犹朱，犀虎轻抛忆旧庐。明月满船常伴画，素风传世莫非书。

涌金门外秋长老，有美堂前锦不如。预想容观春色好，灵龟舞鹤引安车。
说之方忧韩公表大夫疾遽致仕乃蒙传视送陈州王枢密
晁说之（宋代）

布种无多寡，收穫几丰凶。老农知岁异，远贾务日同。

孰是勉无德，莫非矜有功。君何谢事早，两世有四公。
飞行二首
白玉蟾（宋代）

剑光长笑古刘家，不斩流星只斩蛇。
从得历年三四百，蟠桃犹自未开花。
快哉行呈诸友兼简仲美
王令（宋代）

脱巾草坐踏地歌，花影落酒生红波。
拔剑横膝仰面笑，醒眼不识天为何。
平时尘土埋英雄，却学弄笔为雕虫。
太阿补履不足用，老骥捕鼠终无功。
安得雄心大胆子，与之把臂论心事。
不使生前眼见仇，何用死时尸磔市。
人生病老多壮时，百岁只如梭过机。
安能局促努筋力，眼穿仰望丹桂枝。
梅花落
曹勋（宋代）

殖虽无远近，开独占三冬。
怨入胡笳切，香凝素脸穠。
有了调金鼎，遗根益县封。
佳人初睡起，留取照芳容。
赠许季升五首
赵蕃（宋代）

东都籍甚汝南许，人物尝更月旦评。
后嗣流传齐一变，如今推步有知名。
踏莎行（题草窗十拟后）
李彭老（宋代）

紫曲迷香，绿窗梦月。芳心如对春风说。蛮笺象管写新声，几番春试琼壶觖。

庾信书愁，江淹赋别。桃花红雨梨花雪。周郎先自足风流，何须更拟秦箫咽。
游鼓山
郑应开（宋代）

两峰峻上半天开，一水争奔急雪来。
眺远直疑沧海近，洞灵曲坳涌泉回。
慨思南北江山异，更陟嵯峨宇宙恢。
眇眇愁余歌石鼓，漫磨枯墨洒苍苔。
珍珠帘 内午冬雪
梁寅（元代）

西窗梦断檐光晓。雪交坠、□□山僮惊报。岩岫化银宫，似白云山岛。万树梨花都开遍，怪一夜、春风来早。凝眺。想千家晏起，村巷幽悄。谁解唤扫庭除，命雕鞍迎客，玉壶注酒。金帐拥红妆，惜盛欢难久。何似袁安门昼掩，抱清冷、年年如旧。须候。候暖日烘梅，竹松回秀。
昌言有咏石发诗三章模写精楷难复加仆虽未睹
司马光（宋代）

金阙银城仙客居，欲传消息问麻姑。
蓬莱无物堪为信，翦寄苍龙一握须。
访李茂才子玉
李英（清代）

南国称才彦，高怀爱酒狂。呼童沽白堕，开径坐华堂。

蒯剑雄星合，骊珠璧月光。锦岩多秀色，结绮兴飞扬。
次韵洪复翁辞沃氏招馆
方一夔（宋代）

可怜倾城无蹇修，睥睨欲媲王与侯，年华荏苒春复秋。

夜弹古与韵三州，纷纷筝笆沸啁啾，忽尔雅操声俱收。

我亦少小猎九丘，掩鼻利达视若莸，秣厉欲洗平生羞。

羲娥鞭后逝莫留，谁麾衰暮出岩幽，丁丁斤斧愁林搜。

苞裹破砚开荒畴，诗卷千束喘两牛，隘视宇宙前无俦。

赖有夫子纷应酬，冷然独茧缫长抽，谰言不作诗帐囚。

旁人指我作书邮，双双紫芒炯中洲，谈笑不下孙叔优。

交情云水空悠悠，肯为腐鼠瞥下韝。湖海何处无俊游，对面不识非我谋。

醉呼梅花居上头，高寒不落第二流。我亦倒囊出饥猴，雪中双屦追清游。
醉蓬莱
陈晔（宋代）

算当年紫府，乘兴霓车，世间游戏。符节功名，谩略儿小试。自挂衣冠，旋栽松菊，占水云佳致。九人年高，重重恩渥，丝纶光贲。

十里西湖，九霞仙酿，举劝吾翁，诞辰一醉。窦氏阴功，筹彭笺久视。啸傲壶中，燕超尘外，此乐谁能继。庭砌年年，斑斓□济，朱颜见喜。
送绍兴叶帅改当涂
徐元杰（宋代）

八年于外与民宜，遍历穹台阃又麾。
襟度乾坤无忤物，鬓髯霜又却缘谁。
宽平到底人怀去，廉靖如初帝简知。
受善如流闻义勇，真诚端以古求之。
闲居
黄希旦（宋代）

草堂啸傲动经年，已把生涯付自然。谩费工夫披古籍，懒通名字谒时贤。

炉中闲养阴阳火，身外谁求子母钱。寄语王褒如著论，不同呼吸学神仙。
赠上都紫极宫刘日新先生
李中（五代）

道德吾君重，含贞本去华。因知炼神骨，何必在烟霞。

棋散庭花落，诗成海月斜。瀛洲旧仙侣，应许寄丹砂。
汝永寓大湖以岁歉还舍邂逅喜能为具赋诗赠之
陈藻（宋代）

不到蓬窗恰一年，空村作客遇饥还，
相逢喜有三餐色，况是烹鱼送酒船。
送罗生少陆
王十朋（宋代）

罗生黄山来，从我梅溪游。齿发最年少，学问能自修。

短檠照深夜，细字书蝇头。大业心欲潜，遗编力旁搜。

新文有佳趣，日进殊未休。吾愧河汾翁，子学常与收。

行将拭老眼，万里看骅骝。一叶下庭皋，大火当西流。

遥望河阳云，俄登李膺舟。交朋重惜别，挽袖终不留。

吾肠百鍊刚，亦作茧绪抽。籍也不吾叛，寻盟定高秋。
筑城三首
曹邺（唐代）

郎有蘼芜心，妾有芙蓉质。不辞嫁与郎，筑城无休日。

呜呜啄人鸦，轧轧上城车。力尽土不尽，得归亦无家。

筑人非筑城，围秦岂围我。不知城上土，化作宫中火。
邻有废屋久闭金沙一枝忽穿屋山而出众为惊顾然亦竟无一赏者
刘诜（元代）

古屋幽花闭不知，忽穿碧瓦怒横枝。辛勤自致高堂外，却得行人立顷时。
宫词 其二十
赵佶（宋代）

诘曲回廊入小庭，绿窗朱户照光明。宫人昼直多娱乐，阖座諠哗击马声。
题石民瞻兰石邓觉非画兰
龚璛（元代）

石子画石，积墨如山。化为邓林，兰生竹间。我怀古人，见此粲者。

草木臭味，日月潇洒。
句
刘奇仲（宋代）

玄中一着是吾宗。吸尽西江说是公。
拜明招二先生墓有感
王柏（宋代）

一原英魄一山藏，回首怀忠道路长。
天意未开南北限，要教北学王南方。
桐柏观
孙何（宋代）

玉坛三级接秋空，此是仙家第几重。
羽客有时来驾鹤，王人无岁不投龙。
微吟海月生岩桂，长啸天风起涧松。
司马先生何处去，篆碑犹有白云封。
游藉田
杨杰（宋代）

池馆连云昼掩扉，晴烟冉冉日晖晖。黄鹂映叶不肯去，翠鸟得鱼还自飞。

禾秀天田葱犗卧，花开仙苑粉墙围。白莲径里归来晚，风送馀香欲染衣。
瑞鹤仙（筇枝）
高观国（宋代）

一枝苍玉冷。爱露节霜根，从来孤劲。提携远尘境。自清癯骨力，孤寒心性。登临助兴。甚偏与，芒鞋相称。笑葛洪、陂外腾飞，渺渺水闲烟迥。

寻胜。拨开林影，斩破苔痕，缓支幽径。分云度岭。待随处、问梅信。任香挑村醑，寒拖夜月，识尽江山好景。扣禅关拗折，归来万缘自静。
和王侍郎酬广宣上人观放榜后相贺
元稹（唐代）

渥洼徒自有权奇，伯乐书名世始知。竞走墙前希得俊，

高悬日下表无私。都中纸贵流传后，海外金填姓字时。

珍重刘繇因首荐，为君送和碧云诗。
鹧鸪天·桃李漫山过眼空
辛弃疾（宋代）

桃李漫山过眼空。也宜恼损杜陵翁。若将玉骨冰姿比，李蔡为人在下中。
寻驿使，寄芳容。垅头休放马蹄松。吾家离落黄昏後，剩有西湖处士风。
眼儿媚
许友（明代）

精魂石上忆三生，寒夜与君盟。帘前明月，窗间小饮，楼上残更。

帘今闲坐记芳情，庞儿较可憎。亸肩倚案，低头弄笔，斜眼挑灯。
画中九友诗
吴伟业（清代）

华亭尚书天人流，墨花五色风云浮。至尊含笑黄金投，残膏剩馥鸡林求。

太常妙迹兼银钩，乐郊拥卷高堂秋。真宰欲诉穷雕搜，解衣盘礴堪忘忧。

谁其匹者王廉州，神姿玉树三山头，摆落万象烟霞收。

尊彝斑剥探商周，得意换却千金裘。檀园著述夸前修，丹青馀事追营丘。

平生书画置两舟，湖山胜处供淹留。阿龙北固持两矛，披图赤壁思曹刘。

酒醉洒墨横江楼，蒜山月落空悠悠。姑苏太守今僧繇，问事不省张两眸。

振笔忽起风飕飕，连纸十丈神明遒。松圆诗律通清讴，墨庄自画归田游。

一犁黄海鸣春鸠，长笛倒骑乌牸牛。花龛巨幅千峰稠，小景点出林塘幽。

晚年笔力凌沧洲，幅巾鹤发轻王侯。风流已矣吾瓜畴，一生迂癖为人尤，僮仆窃骂妻孥愁。

瘦如黄鹄闲如鸥，烟驱墨染何曾休。
雪中讲堂赐酒二首
杨万里（宋代）

袖手垂鞭出帝闉，万花栏马舞新春。
是时也有青油繖，天上归来雪满身。
秋夕偶成明日乡试揭榜
陈宪章（明代）

缺月不满帘，南窗聊隐几。
犹闻户外舂，断续秋风里。
犬子试初毕，老妻浪惊喜。
滔滔中夜心，四海皆名利。
句
许庚（宋代）

砚润浮残墨，琴乾响断弦。
宿峡市
杨雯（宋代）

人烟正摇落，楼笛颇清圆。
老树依山驿，东风上峡船。
江湖万里外，灯火十年前。
世路能令老，吾生且醉眠。
句
邵迎（宋代）

盐豉调羹金液腻，橙斋荐鱠玉丝肥。
全真以斯远所寄文卷后夜赋两绝句元韵作诗寄
赵蕃（宋代）

行时取别太匆匆，别后经怀数载中。
赖有书函与文卷，不然何地可闻风。
至钱塘净慈寺写古松于壁因题
马宋英（宋代）

磨尽一锭两锭墨，扫出千年万年树。月明乌鹊误飞来，踏枝不著空归去。
游崆峒四绝 其一 青龙峒
赵秉文（金朝）

青龙不可见，云自洞中出。为雨济人间，归时杳无迹。
题沧浪峡
罗邺（唐代）

门向红尘日日开，入门襟袖远尘埃。暗香惹步涧花发，

晚景逼檐溪鸟回。不为市朝行路近，有谁车马看山来。

可怜严子持竿处，云水终年锁绿苔。
玉芝园
黄庭坚（宋代）

春生潇湘水，风鸣涧谷泉。
过雨花漠漠，弄晴絮翩翩。
名园上朱花，观後复观前。
借问昔居人，岑绝无炊烟。
人生须富贵。
河水清且涟。
百年共如此，安用涕潺湲。
蒋侯真好事，杖屦喜接连。
车载溪中骨，推排若差肩。
厌看孔壬面，丑石反成妍。
感君劝我醉，吾亦无间然。
乱我朱碧眼，空花坠便翾。
行动须人扶，那能金石坚。
爱君雷氏琴，汤汤发朱弦。
但恨赏音人，大半随逝川。
平生有诗罪，如痼不可痊。
今当痛自改，三衅复三湔。
相逢行赠宋六木天
陈培脉（清代）

一年相逢在辇下，秋雨槐花对僧舍。同时献策不见收，剧饮淋漓共悲咤。

一年相逢在济南，拥炉未尽深宵谈。乌啼晓霜催别绪，送君道上鞭羸骖。

一年相逢在淮口，我挂征帆方疾走。君时追送骑马来，隔岸遥遥但挥手。

淮口一去岁一更，断蓬落叶愁飘零。讵意今宵灯火里，相逢又在曹丘城。

人生聚散本难定，暗中有物持其柄。一年一度一相逢，如我与君良足庆。

欢游莫道在异乡，寒梅著花春酒香。日日看花共饮酒，从今且得无参商。
罢郡
文同（宋代）

自问尔何事，端然信方策。
本是鉏犁人，强为簪组客。
何尝补万分，徒自劳七尺。
还如裴昭明，罢郡归无宅。
九日次方寺丞韵
刘克庄（宋代）

木落山凋水见涯，感时短发半苍华。
人陪醒大将军宴，谁管陶潜处士家。
砧动寒衣贫未剪，杯空邻酒贵难赊。
病身索漠如黄蝶，绕匝篱边未有花。
溪上曲
鲁兰仙（清代）

溪头日落寒鸦悲，往来溪上攀杨枝。溪小无声杨枝堕，游鱼穿波花满舸。

回首东山月半竿，水天苍茫一色寒。但见暝色千里来，随人直上高楼端。

芦荻萧萧风又起，夜深落叶落不止。
送秘书刘监归嵩阳隐居 其二
文彦博（宋代）

四明畴昔称狂客，二室于今号散仙。子晋料登缑岭望，待君笙鹤共升天。
问西湖
方回（元代）

谁将西子比西湖，旧日繁华渐欲无。
始信坡仙诗是谶，捧心国色解亡吴。
中秋泊潞河看月同子公云影赋 其一
袁宏道（明代）

秋树泠泠白，添衣也觉寒。如何今夜月，不共昔人看。

客路风停阁，民居水破残。那堪更值此，衰草漫流滩。
曝日二首 其一
赵蕃（宋代）

勿谓吾居陋，能来晓日多。屈伸忘病体，沦浃见天和。

孰愈万全药，贤于五裤歌。食芹真有味，献语欲同科。
题李别驾壁
高适（唐代）

去乡不远逢知己，握手相欢得如此。礼乐遥传鲁伯禽，

宾客争过魏公子。酒筵暮散明月上，枥马长鸣春风起。

一生称意能几人，今日从君问终始。
幽居记今昔事十首以诗书从宿好林园无俗情为
陆游（宋代）

癸亥辞修门，拜赐散人号。
一出非本心，欢喜归祭灶。
故乡多名山，幸得遂所好。
舟舆虽难具，信步亦可到。
清溪无尘滓，奇峰有云冒。
雨垫林宗巾，风落孟嘉帽。
岂惟狂故在，望远亦未眊。
一醉倘可谋，敢爱将军告？
山池落照诗
王褒(南北朝)（南北朝）

竹馆掩荆扉，池光晦晚晖。
孤舟隐荷出，轻棹染苔归。
浴禽时侣窜，惊羽忽单飞。
赤壁赋中四句 耳得之而为声
陈普（宋代）

司聪坎体本来清，举世都将贮笛筝。饱听翛翛北窗吹，人间能有几长庚。
闰十一月十一日病酒不能扶头忽得成父弟书继
赵蕃（宋代）

北风将雪昼成阴，冷屋閒窗偃卧深。
百虑欲醒还皎皎，白头高拥更岑岑。
诗从岭外来双璧，书自江东得万金。
得友似斯真足慰，有兄如我竟何任。
临江驿中庭有大柏因寄颖叔
彭汝砺（宋代）

林麓山头屋数椽，中庭翠柏上参天。庙廊岂不须梁栋，偶置荒幽亦偶然。
夏夜露坐
刘攽（宋代）

林卧霄露清，仰观众星晖。上天垂光彩，楼观何参差。

阁道绝银汉，华盖临紫微。凝神云霓表，忽与汗漫期。

整衣阊阖门，濯足牛女矶。酌酒援北斗，鼓箑招南箕。

极意谢嚣烦，尘世良喧卑。
恋绣衾（晁仲一将到滁阳，新买妾）
韩淲（宋代）

欢浓两点笑靥儿。雪初消、梅欲放时。不信道、伤春瘦，怕人猜、犹待皱眉。

香浓翠被屏山曲，把珊枕、侧过又移。试与伴、江头去，但醉翁、亭上要诗。
答故人
方士繇（宋代）

天涯春色已平分，桃李阴阴昼掩门。
黄素久无人问字，绿醽时有客来樽。
栖迟未叹流光远，寂寞远令此道存。
珍重故人勤问讯，暮年忧乐任乾坤。
容春轩六咏 其二 拟渠井
邵宝（明代）

横渠复古心，纸上聊云尔。我画我中庭，亦复横渠纸。
菩萨蛮 其五 赠筝妓
张孝祥（宋代）

琢成红玉纤纤指。十三弦上调新水。一弄入云声。月明天更青。

新新莺语啭。待寓昭君怨。寄语莫重弹。有人愁倚栏。
华亭百咏·震桥
许尚（宋代）

瓦木明丹垩，初期镇此方。
石梁今欲圮，尤益富蛮商。
客中夜寒戏作长谣
陆游（宋代）

孤翁痴钝如寒蝇，霜夕不瞑愁严凝。
寝衣触体起芒粟，鼻息嘘润成冰凌。
冬冬默数严谯鼓，耿耿独看幽窗灯。
支床龟老共夜永。
号月鸡冷同晨兴。
白狐紫貂了不暖，何况蜀锦并吴绫。
静思忽得安乐法，人生所欠絮与缯。
十年一衲尚可过，不信请视匡山僧。
九月
曾丰（宋代）

彼女华者，有都其色。
亦所养兮，亦孔之泽。
彼女华者，有都其香。
亦所立兮，亦孔之芳。
彼女华者，有都其味。
亦所调兮，亦孔之旨。
奉和御製看毛诗诗三章二章十二句一章八句
夏竦（宋代）

周道洽平，声动文成。
周王弃善，俗移风变。
哀乐异心，治乱殊音。
心发言從，影响攸同。
政行音类，埙篪靡异。
实教化之所由，故能经乎天而纬乎地。
赠黄友国光主留都兵政
黄廷用（明代）

今秋胡骑犯边城，往事伤心梦亦惊。已已年来无此变，太平日久不言兵。

江山万里崇周镐，戎马两都属夏卿。见说东南忧未已，看君远别更多情。
漳州别王仲言秘书
徐玑（宋代）

百草各有种，春至不栽培。
交情重故知，岂论才不才。
相识十年初，再见天之涯。
共饮一杯酒，粲若红颜开。
人生有此乐，知复能几回。
契阔几已深，矧尔病与衰。
朔风从何来，吹白枝上梅。
天寒日欲莫，又乃行色催。
君去江水西，我归近天台。
东西道路长，未可心膂催。
明朝碧云多，行思良徘徊。
好事近（王昭美生日）
王之道（宋代）

花影到酴醿，风过玉卮摇碧。坐上酒豪诗敌，尽骑鲸仙客。

主人名姓在金瓯，归去定前席。要见碧桃千岁，看壶中春日。
调笑令 秋夜长闻篱落蟋蟀声，如助予太息也
赵友兰（清代）

蟋蟀。蟋蟀。千种离愁谁识。催残寒漏三更。阶下梧桐月明。明月。

明月。疏影横窗清绝。
赠画鱼者
白玉蟾（宋代）

昔日僧繇所画鱼，三十六鳞依翠浦。
徐高画中多画鱼，鼓鳞扬鬣今为图。
古人妙画犹不朽，今人妙处古未有。
郭丹青者冠古今，天下画鱼第一手。
画到妙处手应心，心匠巧甚机智深。
纸上溶溶一溪水，放出鲦鲿二三尾。
金鳞锦鬣红玉鬐，圉圉洋洋戏波里。
小鱼如针同队行，噞喁水面随风萍。
掷头掉尾浮沉势，三聚二散游跃意。
笔分浓淡计万鳞，划须点眼匀墨痕。
状如抛尺量波练，复似穿梭掷水纹。
宛然鱍鱍巢青藻，渔翁未钓先吹火。
壁上鱼跃水不流，稚子睥睨敲针钓。
君今画到入神处，此画一出声万著。
鱼虽无肠有活意，玉波浸荇澄寒渚。
深恐后夜或雷雨，化作龙飞禹门去。
送戴宣子
叶适（宋代）

为爱千竿玉，垂阴似古城。
弟兄俱挺立，文献各标名。
握粟亲年晚，浮家越浪轻。
相期早得意，还伴此君清。
发宿迁县
文天祥（宋代）

夜梦入星槎，晓行随斗柄。
衣暖露自乾，鬓寒冰欲凝。
将军戴铁笠，壮士敲金镫。
白眼睨青天，我生不有命。
送三兄出宰常山
苏泂（宋代）

官次淹时久，才华应世须。
及瓜逢六月，行李过三衢。
迓吏江边少，赍装驿外都。
潮经渔浦夜，樯泊富阳晡。
柳障飞云合，花溪落照孤。
别情初岛溆，行色半菰蒲。
后日思家否，兼旬到县无。
衙新夸彩栋，俗厚省鸣枹。
陆走通闽蜀，川浮赴越吴。
往来纷雁鹜，富贵几金珠。
故老知名父，诸公拜画图。
琴声追旧宓，谣咏溢今苏。
驯听桑间雉，欢瞻屋上乌。
源流从孔氏，操履是颜徒。
卓鲁方如许，龚黄盍念夫。
吾侪甘龃龉，仕路不崎岖。
霜叶看青绶，秋蓬类白须。
但令民若子，何恤吏如奴。
宰相曾传业，郎官此问途。
入朝端继轨，负郭款营租。
女大宜招婿，儿单切教渠。
箕裘绵代远，门户更谁扶。
乃伯偏怜我，尊兄况友于。
中年嗟契阔，少小事差殊。
木拱人难作，庭怀鲤共趋。
鹏程方衮衮，愚意独区区。
日者门关隔，兹行郡国迂。
吟风谁属和，饮月欠相呼。
一室甘岑寂，回舟思郁纡。
傥归存懒拙，应与钓耕俱。
游仙六首 其二
严羽（宋代）

忆读玲珑篇，来往虚皇阁。空见白芙蓉，秋风几凋落。

昨逢紫阳君，共有丹台约。下视尘埃中，冠缨缚猿玃。

世事行若此，悠悠复何托。
宿山馆 其六
徐积（宋代）

龙归潭面千寻黑，虎视林隈两炬灯。执爨正燃吹饭火，乞餐恰值寄眠僧。

倦听雨后诸岩溜，渴忆春前一片冰。卧看满山红日晓，碧瑶城阙郁千层。
秋日与张少府、楚城韦公藏书高斋作
李白（唐代）

日下空庭暮，城荒古迹馀。地形连海尽，天影落江虚。

旧赏人虽隔，新知乐未疏。彩云思作赋，丹壁间藏书。

楂拥随流叶，萍开出水鱼。夕来秋兴满，回首意何如。
安德驿路与边华泉别
周伦（明代）

捧檄留都去，江山总旧游。薇花今共省，竹叶暂分舟。

罢奕银缸浅，吟诗碧汉流。后来安德水，当是别离洲。
芙蓉五绝呈景仁
韩维（宋代）

少年尝记作西游，尤蕊奇葩夹道秋。
今日家园开烂熳，怳疑身在蜀江头。
临江仙 唐子西酒名齐物论，又曰养生主
元好问（金朝）

谁唤提壶沽美酒，浮生多负欢游。窗明窗暗百年休。凉风催雁过，春水带花流。仰视浮云空自诳，往还岁月悠悠。三山那有凤麟洲。一杯齐物论，千古醉乡侯。
赠杨教授
李石（宋代）

读书要身荣，得禄为亲喜。
端知绛帐华，乃在彩衣里。
冷官多澹泊，有道足甘旨。
登堂四壁余，发帙照案几。
尚有老孟光，环以三稚子。
一笑扶鹤发，相见折屐齿。
出门顾诸生，正事歌锡尔。
生朝适余暇，汤饼庆弧矢。
众客集清辰，好语塞两耳。
我有海上方，剩泛杯中蚁。
永为萱堂寿，胜饮菊潭水。
便斋
刘安上（宋代）

芙蓉已过菊花残，独有松筠耐岁寒。一榻萧然无个事，坐看红日上栏干。
五祖演和尚赞二首
释宗杲（宋代）

赤骨力地，有{左龠右虎}无袴。
敢与海神，争先斩富。
说大脱空，荷担佛祖。
七八圆全，不成三五。
村歌社舞可怜生，引得儿孙弄泥土。
汉宫春·吟发萧萧
詹玉（宋代）

吟发萧萧。正古槎秋入，河汉银涛。红云甚家院落，一片笙箫。晋时言语，问何人、还肯逍遥。知几度、落花啼鸟，乡歌犹在儿曹。游帷旧时明月，照满庭空翠，剪剪春梢。西山笑人底事，流浪宫袍。江湖近日，说神仙、多在渔樵。千古意，水沈香里，孤枫阴落重霄。
绛都春·天然省悟
王哲（金朝）

天然省悟，此一遇转增，清凉尤憬。定里铅汞结就，都缘壬逢丙。元初面目成琼颈。返照长生安静。速令归去，前程已许，久通坚永。好景。光传焕炳。见空外万门道，银霞齐整。渐渐近来，相接相迎，须臾顷。蓬莱路阐神仙境。有个金童邀请。谨持玉诏，亲教害风受领。
天上谣
李贺（唐代）

天河夜转漂回星，银浦流云学水声。
玉宫桂树花未落，仙妾采水垂珮缨。
秦妃卷帘北窗晓，窗前植桐青凤小。
王子吹笙鹅管长，呼龙耕烟种瑶草。
粉霞红绶藕丝裙，青洲步拾兰苕春。
东指羲和能走马，海尘新生石山下。
德云庵诗
饶节（宋代）

岩下虚通上入云，众山围绕一山尊。德云只在此峰顶，童子何妨问法门。

已种稚松三百本，待移苍竹一千根。不须更学药山老，月下啸声惊远村。
题一览亭
王十朋（宋代）

危亭顶鄂渚，欲上初不敢。肩舆蹑峥嵘，眼界惊坎窞。

青山缭江湖，烟雨抹浓淡。千帆破沧浪，万室昭菡萏。

大泽匈可吞，秀色手宜揽。形势控上游，天险卦侔坎。

登临迫吹帽，秋声在葭菼。衔杯情有欣，怀古意多感。

两雄孙与刘，壮志鲸鹏啖。赤壁走阿瞒，功业炳铅椠。

黄鹤去何之，灵竹色犹惨。楼馀庾公兴，洲遗正平憾。

北望旧中原，激裂壮士胆。何由登太山，一快天下览。
大安寺
高塞（清代）

万仞盘危磴，千峰此独尊。山光澄宿雾，海色上朝暾。

野殿松杉古，残碑岁月存。悠然云外想，何必问花源。
小诗并画卷奉送汾叟同年机宜奉议赴熙河幕府
李公麟（宋代）

画出离筵已怆神，那堪真别渭城春。渭城柳色休相恼，西出阳关有故人。
坐月
胡宗仁（明代）

明月为我至，终夜与徘徊。
犹恐双扉启，清光欲去来。
花溪四松
毕仲游（宋代）

君不见吾植四松树，多植六松非溢数。高织筠笼避猛风，频挑壤穴防根蠹。

直干清音已可怜，短长尺寸诗可传。草堂旧客今安在，锦里花溪四百年。
效赵学士体成口号十章献开府太师
司马光（宋代）

洛阳风俗重繁华，荷担樵夫亦戴花。
贪看二公同宴会，游人昏黑忘还家。
还余朝纲杂编
陈棣（宋代）

胸中浑浑乏新奇，虚辱熊罴百万师。
较艺昔尝穷五技，还书今复堕三痴。
退飞颇愧一为甚，尽锐那知再愈衰。
自计抛书无复用，缄题重寄仲舒帏。
雪中早期
李复（宋代）

正衙冠剑拱星齐，清晓天花舞御墀。
玉殿影深分扇早，金炉烟御散香迟。
云低含润侵珠络，风乱飞花拂羽旗。
班退便疑凡骨变，自惊身得到瑶池。
若神栖心堂
苏舜钦（宋代）

予心充塞天壤间，岂以一物相拘关。放然一物无不有，遂得此拘相与閒。

上人搆堂号栖心，不欲尘累相追攀。冷灰槁木极溃败，虽有善迹辄自删。

予尝浩然无所挠，与子异指亦往还。卷舒动静固有道，期于达者诚非艰。
正月廿三日得台州黄元徽书有感 其三
刘基（明代）

客从何乡来，遗我尺素书。道路险且艰，故人情有馀。

妖气晦斗极，黄浊混龙鱼。何荃不为莸，何麟不为貙。

殷勤故人心，炯若明月珠。投之千丈泥，万古光不渝。

安得致阊阖，以照君王车。
芦汀双雁图为增江黎先生题
袁衷（明代）

黄芦潇潇秋水寒，平芜绿断沙痕乾。衡阳不为回峰止，分行并立江之干。

空苍万里云烟杳，溪凫野鹜知音少。杜老从来号鴐鹅，尚书亦复称阳鸟。

北岳焚香信有神，上虞拔草何慇勤。边庭旧带帛书至，山舍昔逢贤主人。

来夐奚异乌衣燕，温泉雪渚经游遍。候时于礼我曾通，宾墀载贽长相见。
绕佛阁 过教场头巷鹜翁故居
况周颐（清代）

旧怀拌损。残照故国，无泪堪霣。愁路骢引。梦华逝水、雪鸿更休愁。

凤城大隐。门巷未改，阅世朝槿。暗尘悽紧。燕归莫也、雕梁怕重认。

送目幻楼阁，自古沧桑无此恨。谁念未归，山邱须与忍。

剩占取人天，各自孤愤。惘然金粉。便对影江山，无复游俊。

悄寒边、暮云低尽。
陋居五咏·将径
汪莘（宋代）

穿渠带幽径，列竹依清流。
中有好鸟鸣，暮锁星辰稠。
北风搅雪花，更觉龙凤遒。
东皇怜岁寒，丹白如飞浮。
细履或得得，长歌亦悠悠。
顾我悲蒋卿，何以致羊裘。
锦城馆杂题十三首 其十 双柏
薛瑄（明代）

北山多古柏，此地少为奇。并长庭阶下，双承雨露滋。

贞心惟我共，苦意只天知。清影尤宜夏，时来一玩之。
福州宁越门外石桥看西山晚照
蔡襄（宋代）

宁越门前路，归鞍驻石梁。
西风气色好，晚日正相当。
有客来从阳羡闻元绩离家已月余由昆山过临安
仲并（宋代）

风露侵人曷往哉，白云飞处棹徘徊。
平时识面尽经过，莫为茅檐偏不来。
十无诗寄桂府杨中丞
赵嘏（唐代）

琴酒曾将风月须，谢公名迹满江湖。

不知贵拥旌旗后，犹暇怜诗爱酒无。

东省南宫兴不孤，几因诗酒谬招呼。

一从开署芙蓉幕，曾向风前记得无。

遥闻桂水绕城隅，城上江山满画图。

为问訾家洲畔月，清秋拟许醉狂无。

日暮江边一小儒，空怜未有白髭须。

马融已贵诸生老，犹自容窥绛帐无。

一种吟诗号孔徒，沧江有客独疏愚。

初筵尽辟知名士，许到风前月下无。

望断南云日已晡，便应凭梦过重湖。

不知自古登龙者，曾有因诗泥得无。

早游门馆一樵夫，只爱吟诗傍药炉。

旌旆满江身不见，思言记得颍川无。

孔融襟抱称名儒，爱物怜才与世殊。

今日宾阶忘姓字，当时省记荐雄无。

僻爱江山俯坐隅，人间不是便为图。

尊前为问神仙伴，肯向三清慰荐无。

膺门不避额逢珠，绝境由来卷轴须。

早忝阿戎诗友契，趋庭曾荐祢生无。
留别汝守王待制仲仪
梅尧臣（宋代）

来时柳未芽，去见杏吐萼。
相欢无几日，节候已非昨。
邂逅二十年，三遇二暌索。
会合信难常，焉用计疏数。
游南山次刘晓窗韵二首
杨公远（宋代）

神仙窟宅白云扃，山迳迂回峻复平。
烟冷恐遗丹灶在，草深不向斗坛生。
市廛尘隔二三里，岩谷禽啼一两声。
莫讶此来仙不见，遥岑寸碧眼增明。
解秋十首
元稹（唐代）

清晨颒寒水，动摇襟袖轻。翳翳林上叶，不知秋暗生。

回悲镜中林，华白三四茎。岂无满头黑，念此衰已萌。

微霜才结露，翔鸠初变鹰。无乃天地意，使之行小惩。

鸱鸮诚可恶，蔽日有高鹏。舍大以擒细，我心终不能。

往岁学仙侣，各在无何乡。同时骛名者，次第鹓鹭行。

而我两不遂，三十鬓添霜。日暮江上立，蝉鸣枫树黄。

后伏火犹在，先秋蝉已多。云色日夜白，骄阳能几何。

壤隙漏江海，忽微成网罗。勿言时不至，但恐岁蹉跎。

新月才到地，轻河如泛云。萤飞高下火，树影参差文。

露簟有微润，清香时暗焚。夜闲心寂默，洞庭无垢氛。

霁丽床前影，飘萧帘外竹。簟凉朝睡重，梦觉茶香熟。

亲烹园内葵，凭买家家曲。酿酒并毓蔬，人来有棋局。

寒竹秋雨重，凌霄晚花落。低回翠玉梢，散乱栀黄萼。

颜色有殊异，风霜无好恶。年年百草芳，毕意同萧索。

春非我独春，秋非我独秋。岂念百草死，但念霜满头。

头白古所同，胡为坐烦忧。茫茫百年内，处身良未休。

西风冷衾簟，展转布华茵。来者承玉体，去者流芳尘。

适意丑为好，及时疏亦亲。衰周仲尼出，无乃为妖人。

漠漠江面烧，微微枫树烟。今日复今夕，秋怀方浩然。

况我头上林，衰白不待年。我怀有时极，此意何由诠。
予客三池王正卿以四绝见寄姿其韵
李流谦（宋代）

梦中行尽好山川，照水征鸿影自寒。
若向紫岩楼上过，为传片纸报平安。
云谷杂诗十二首 其五 劳农
朱熹（宋代）

四体久不勤，筋力坐驽缓。何事两山阿，离离豆苗满。

多谢植杖翁，居然见长短。
和夜题玉泉寺
徐凝（唐代）

岁岁云山玉泉寺，年年车马洛阳尘。

风清月冷水边宿，诗好官高能几人。
送潘才叔赴合肥录事二首 其一
许及之（宋代）

镫火寒窗夜，声名弱冠年。掇科君恨晚，用世我奚先。

饷道曾争辟，公车合荐贤。圜扉聊鞠草，幕府且依莲。
谒金门
钱继章（清代）

斜阳促，弥望暮烟修竹。弱柳堤边芳草屋，一汀云影簇。

趁取晚边新浴，碧槛薄垂冰谷。小院落花香断续，月明风簌簌。
八声甘州·送湖北招抚吴猎
刘过（宋代）

问紫岩去后汉公卿，不知几貂蝉。谁能借留侯箸，著祖生鞭。依蝉尘沙万里，河洛黯风烟。谁识道山客，衣钵曾传。
共记玉堂对策，欲先明大义，次第筹边。况重湖八桂，袖手已多。望中原，驱驰去也，拥十州、牙纛正翩翩。春风早，看东南王气，飞绕星躔。
李元中秀才岁晚游诸公间
戴表元（宋代）

愁中待醉何曾醉，梦里还家不是家。输与山行穷学究，一筇一笠看梅花。
次韵梁应房园居四首 其二
黄佐（明代）

揽辔漳南静，弹冠蓟北遥。骅骝归别墅，鹓鹭梦清朝。

野水疑天咫，秋花忆雪飘。衡门系舟楫，知尔待风潮。
郊行
释绍嵩（宋代）

花落江堤簇晓烟，游人柳外蹙秋鞑。
直须分付丹青手，画出清明二月天。
鹧鸪天
管鉴（宋代）

山色初晴翠拂云。画桥流水碧粼粼。一尊不尽登临兴，归及西湖二月春。

班缀旧，诏除新。稳看腾踏上星辰。回头却望尘凡处，应记尘凡有故人。
颂古五十三首
释文礼（宋代）

作舞金牛错用心，唤人吃饭笑忻忻。
黄金自有黄金价，何必和沙卖与人。
耕甫归书约信二字为别二首
杜范（宋代）

水失其防，一决莫止。
人心惟危，殆亦若此。
曾子之守，传羽在是。
以约失之，盖亦鲜矣。
夏夜四首 其一
陆游（宋代）

夏夜忽已半，东冈月初生。起行绕庭树，爱此露滴声。

漂流忆安卧，局促念遐征。幽怀谁晤语，华觞还自倾。
五月十日发俞潭先寄王潜江
刘摰（宋代）

雨过长风吹野塘，水深川路白泱泱。人如泽畔穷吟客，天似江泱八月凉。

陂下卧轮车乍歇，田间鸣鼓稻齐秧。长官应为斯民喜，准备新诗赋万箱。
促拍满路花
杨泽民（宋代）

双眼滟秋波，两脸凝春雪。尊前初见处，琴心绝。千磨百难，石上琼簪折。人非天样阔。车马难通，奈何没个关节。
深盟密约，啮臂曾流血。须知弦断有，鸾胶接。别离日久，转觉归心切。先把新词说。憔悴相容，怕伊相见离别。
挽方石川
乔崇修（清代）

风雨昼如晦，嘤鸣何所求。含凄念君子，逝矣不复留。

缅想结谊初，把臂在邗沟。俯仰三十载，于义诚不偷。

君昔官京师，良宴间从游。岂伊文酒会，中心结绸缪。

迨君入西川，视学三岁周。自兹音尘隔，合并嗟无由。

白日不停晷，江河驰急流。君时尚无恙，远念心悠悠。

去春奉王事，按节向越州。便道过白田，讯我暂维舟。

论旧语未毕，荐祢拟见收。余曰老矣夫，田园方退休。

五月杨梅熟，连林叫钩辀。放我湖上棹，酌酒与君酬。

汝南高月旦，叹余竟白头。咄嗟事如昨，百年君已遒。

昨往视君疾，抚榻心独忧。勿药望有喜，讵意遂弗瘳。

路人且怆恻，况我重交游。因哀遂成赋，泣献君知不？
塞寒行
温庭筠（唐代）

燕弓弦劲霜封瓦，朴簌寒雕睇平野，一点黄尘起雁喧，

白龙堆下千蹄马。河源怒浊风如刀，剪断朔云天更高。

晚出榆关逐征北，惊沙飞迸冲貂袍。心许凌烟名不灭，

年年锦字伤离别。彩毫一画竟何荣，空使青楼泪成血。
偈颂六十八首
释法薰（宋代）

大雪满长安，春来特地寒。
新年头佛法，一点不相瞒。
黄清甫之洞庭访徐绍卿
皇甫汸（明代）

湖上乘春棹，山中问隐居。病閒行药后，兴减落花馀。

客舍停云久，僧窗鉴月虚。向来谁把臂，应叹故交疏。
赠张瑶星先云
广济（清代）

山上孤峰山下溪，北窗高枕白云西。南溪处士多瓢笠，东郭先云只杖藜。

避世拟凭僧出没，逃禅不仗佛提携。灌园种竹疏篱下，独酌深林听鸟啼。
蚕妇吟
谢枋得（宋代）

子规啼彻四更时，起视蚕稠怕叶稀。
不信楼头杨柳月，玉人歌舞未曾归。
程公辟留客开元饮 其一
方惟深（宋代）

昼锦新坊路稍西，兴来携客就僧扉。樽前倒玉清无比，笔下铿金妙欲飞。

篮舆直须乘月去，榜歌时听采菱归。流传白雪吴城满，顿觉炎歊一夕微。
震山岩
罗克开（宋代）

身倚层岩兴莫穷，若为郁郁在樊笼。
故人话别伤心里，尊酒论文醉眼中。
万井叠鳞烟霭暝，一江如练水云同。
卫公慷慨风流在，却愧新诗力未工。
中秋对月有怀家兄在楚闱呈同座
欧阳辂（清代）

秋暑渐退秋光凉，秋月上阶窥我堂。人言此是中秋月，此夜清光更清绝。

银涛滚滚飞向天，玉露泠泠洒如雪。广寒宫殿知有无，但觉霜华沁人骨。

我被秋雨相欺凌，快对佳月如佳朋。一年见汝几回好，每念契阔情难胜。

惜君行又别我去，使我一室孤如僧。不辞且尽杯中酒，一觞引满为君寿。

忽忆湘南秋橘香，今宵瓮算君知否。
咏碧山吟社八景 其八 古木坡
俞宪（明代）

柯满近松坡，千载映嵯峨。石上留诗处，题名半灭磨。
送杨郎中守嘉兴
许应龙（宋代）

君昨倅嘉禾，施设皆儒者。千里称廉平，六邑荷宽假。

海沂虽赖祥，宣室俄思贾。召还甫再期，出守荣五马。

旧治闻重来，欢呼溢田野。正苦夏日炎，将沐秋霖洒。

君侯宽且明，义利审取舍。愿推一片心，大作万间厦。

苛敛戒分肥，严刑去衣赭。当令愁叹声，转作诗歌写。

如君梁栋才，一麾宁久把。祇虞席未温，又赋公归雅。
八月八日发潭州后得绝句四十首
赵蕃（宋代）

鸥如玉洁鹭霜明，閒意相看了不惊。
乃不悟予非慕者，决然飞背晚烟轻。
题湖上友人居
张乔（唐代）

岂得恋樵渔，全家湖畔居。远无潮客信，闲寄岳僧书。

野白梅繁后，山明雨散初。逍遥向云水，莫与宦情疏。
徐商老
周必大（宋代）

三孔三刘岁月赊，后来儒术数君家。五枝旧折燕山桂，八月新乘海上槎。

方履圆冠无愧怍，西昆东观有光华。牙签纵许窥青简，银海何堪眩黑花。
郑生偕行自闽远来索赠二首 其一
卢龙云（明代）

昔游闽岭外，无地不菁莪。业自承家远，书因诣阙多。

云霄看健翮，雨露出新柯。藏器年来久，程功近若何。
杂诫
曹邺（唐代）

带香入鲍肆，香气同鲍鱼。未入犹可悟，已入当何如。
端砚
胡仲弓（宋代）

中书为尚友，铁面迫人寒。
易得乌龙角，难逢紫马肝。
石英能比玉，歙好不如端。
曾记文闱内，蒙君青眼看。
閒题 其四
叶杲（宋代）

小园日日管弦声，花落花开若有情。春色何时到侬屋，愁风愁雨过清明。
赠萧君
张仲深（元代）

佑人孰无父母，萧君有父生能致其养，死能枕块歠粥终期祥。

人孰无兄弟，萧君有弟有财弗与争，有爵克让使之垂休光。

世人不识萧君贤，萧君孝友因心然。昔年乌府躬椠牍，俸钱散尽儿啼寒。

七闽蛮瘴绕榕树，驿骑嚼衔嘶薄暮。平生愿效王家劳，十载曾无致身处。

世间亦有轻薄儿，纡拖青紫安轻肥。岂知孝友因心有，秪使骨肉常乖离。

皇天不为萧君私，乌台柏府岂无贤者知。己知天爵修于斯，自有人爵来如期。

嗟哉萧君慎勿伤暮迟，嗟哉萧君慎勿伤暮迟。
寄吴警斋
胡仲弓（宋代）

豸冠风采动簪绅，天子如何不得臣。
去后赤心常体国，从前冷语颇冰人。
好官尽属时贤做，近事看来局面新。
轮辙深依梅竹下，一僮一鹤伴吟身。
题金粟洞
胡仲弓（宋代）

名山洞府三十六，若拟帽峰犹未足。
有人曾此坐丹炉，有人曾此安碁避。
一朝悟道归去来，依旧紫云锁林屋。
武荣贾客来洛阳，手携尺书叩岩谷。
觌面亲逢吕洞宾，有眼不辨郑文叔。
功成行满欲度人，酬之遗以半升粟。
岂知粒粒皆金砂，一服可但能辟谷。
先嗔后喜来重寻，痴心才动隔山谷。
故老相传金粟仙，凌霄有塔苍标玉。
乾坤外物号无尘，凡夫到此懒著脚。
我来稽首问先生，若为乞得壶中药。
刀圭分与医国人，却入深山抱幽独。
先生道我亦不尘，且走千岩并万壑。
它时相过岳阳楼，定把奇书与君读。
安义道中闻何老人道前令林君惠政以不善事上官而去有感书屋壁 其二
陈吾德（明代）

陶令归来五柳长，至今麦穗尚成行。郊原日夕驱车马，谁见伊优祇在堂。
和翰林吴舍人兄弟西斋
顾况（唐代）

君家诚易知，易知复难同。新裁尺一诏，早入明光宫。

西斋何其高，上与星汉通。永怀洞庭石，春色相玲珑。

久怀巴峡泉，夜落君丝桐。信是怡神所，迢迢蔑华嵩。

鸟飞晴云灭，叠嶂盘虚空。君家诚易知，易知意难穷。
梦江南·九曲池头三月三
贺铸（宋代）

九曲池头三月三，柳毵毵。香尘扑马喷金衔，涴春衫。
苦笋鲥鱼乡味美，梦江南。阊门烟水晚风恬，落归帆。
合江亭记
吕大防（宋代）

沱江自岷而别，张若、李冰之守蜀，始作堋以揵水，而阔．沟以导之，大溉蜀郡、广汉之田，而蜀已富饶。今成都二水，皆江沱支流，来自西北而汇于府之东南，乃所谓二江双流者也。沱旧循南隍，与江并流以东。

唐人髙骈始凿新渠，缭出府城之北，然犹合于旧渚。渚者，合江故亭。唐人宴饯之地，名士题诗往往在焉。从茀不治，余始命葺之，以为船官治事之所。俯而观水，沧波修阔，渺然数里之远，东山翠麓，与烟林篁竹列峙，于其前。鸣瀬抑扬，鸥鸟上下。商舟渔艇，错落游衍。春朝秋夕置酒其上，亦一府之佳观也。

既而主吏请记其事，余以为蜀田仰成官渎，不为塘埭以居水，故陂湖汉漾之胜．比他方为少。倘能悉知潴水之利，则蒲鱼菱芡之饶，固不减于蹲鸱之助。古之人多因事以为饰，俾其得地之利，又从而有观游之乐，岂不美哉？兹或可书以视后，盖因合江而发之。
减字木兰花（六劝）
沈瀛（宋代）

酒巡未止。鼓吹六经为公喜。也没《回风》。只有村中鼓数通。

长须把酒。自当长头杯捧寿贾长头。问得穷何。一坐靴皮笑面多。
和乡侯灯夕六首
刘克庄（宋代）

侯拥双旌舞两骖，应怜一叟卧周南。
插门仅有一枝柳，照水全无万碗柑。
藜去似知瞳子眊，梅开且向鼻端参。
铃斋诗句兵厨酒，浅酌微吟意已酣。
和胡端约岩桂六首
蔡戡（宋代）

幽香拂拂影珊珊，宜在江梅伯仲间。
懒对春风争妩媚，从他桃李自漫山。
减字木兰花
吕渭老（宋代）

雨帘高卷。芳树阴阴连别馆。凉气侵楼。蕉叶荷枝各自秋。

前溪夜舞。化作惊鸿留不住。愁损腰肢。一桁香销旧舞衣。
题吕节夫园亭十一首 其六 藤洞
周紫芝（宋代）

云山渺无何，地胜馀草木。苍藤饱风霜，夭矫作岩谷。

幽香出空洞，清樾交翠麓。想时携客来，班荆对棋局。
关山月
郑起（宋代）

霜下月色白，沙飞月色黄。
征人此暴露，未有不辛伤。
满野髑髅骨，依山鱼雁行。
祁连与瀚海，惨淡更苍茫。
次韵旷翁四时村居乐 其一
艾性夫（元代）

欲晴欲雨天溟濛，林塘淡荡摇春风。游丝落絮斗飞舞，野花芳草争青红。

南园北园桑柘绿，村前村后啼布谷。蚕姑把叶祝丝多，田翁拜社祈年熟。
颂古一百首
释智愚（宋代）

扶过断桥水，伴归明月村。
只知途路远，不觉黄昏到。
钓矶怀古十章 其九 严光
杨杰（宋代）

狂奴肯顾安车聘，祗爱东阳七里滩。谁道世间人不识，客星光射紫微寒。
读吕舍人诗追次其韵五首 其五
陆游（宋代）

三沐复三熏，佩玉怀明珠。何至不自珍，欲效豕负涂。

传呼虽甚宠，正可誇群奴。君看魏徵孙，世世为农夫。
虞美人（即事）
王质（宋代）

绿阴夹岸人家住。桥上人来去。行舟远远唤相应。全似孤烟斜行、出阊门。

浪花拂拂侵沙觜。直到垂杨底。吴江虽有晚潮回。未比合江亭下、水如飞。
画草虫八物 络纬
李纲（宋代）

露下草根冷，戛然长悲鸣。谁知两股间，能作无穷声。
送大渊宰安溪七言三首
刘克庄（宋代）

吾观明府毫端妙，传得尊公肘后方。
番俗尚歌汉东柳，莆人不剪召南棠。
威驱未若心怀惠，内荏徒然外抑强。
想见江乡与闽峤，家家各炷一炉香。
寄题黄舜卿双溪阁
曾丰（宋代）

山无背宅宅何胜，门未纳溪溪是剩。
一阁翚飞若见招，双溪蟠屈如回应。
有酒不容阁生尘，无诗莫与溪写真。
秋碧澄寒石齿齿，春黄涨暖风鳞鳞。
有如此水皆诗思，半酣还养客之技。
气之浊者客勿讳，主人胸中有泾渭。
味之美者客勿矜，主人胸中有淄渑。
辨入涓滴太分明，醉游汗漫真混成，
客与主人俱忘形。
和郭传师岁晚书事
綦崇礼（宋代）

尘掩龙韬玩具文，雨昏金甲岸纶巾。横行渐复思清海，高卧端纶傲翠筠。

推毂塞垣终用旧，调丝洞户且酬春。不辞胜日纶追赏，却恐功名要及辰。
念奴娇·岸容山意
魏了翁（宋代）

岸容山意，随春好，人在春风独立。立尽闲云来又去，目断一天红日。岂不怀归，於焉信宿，此意无人识。只看鬓发，丝丝都为人白。风露正满人间，齁齁睡息，浑不知南北。要上南山披荟蔚，谁是同心相觅。天运无穷，事机难料，只有储才急。愿公寿考，养成元祐人物。
江神子
辛弃疾（宋代）

玉箫声远忆骖鸾。几悲欢。带罗宽。且对花前，痛饮莫留残。归去小窗明月在，云一缕，玉千竿。
吴霜应点鬓云斑。绮窗闲。梦连环。说与东风，归意有无间。芳草姑苏台下路，和泪看，小屏山。
凌丹亭
岳甫（宋代）

石门莎径绿回环，月挂虚檐滴露寒。
自有松风时度曲，我琴高挂不须弹。
送大宗伯古林何公致仕南归二首 其一
欧大任（明代）

行藏四十载，今不愧乾坤。世仗名儒议，天全圣主恩。

著书留石室，隐几杜柴门。从此罗浮上，烟霞道益尊。
读魏鹤山先生渠阳集五首
方回（元代）

汉唐台阁画功臣，何似宣尼从祀人。
欲绘两贤继张吕，临邛魏老建安真。
句
胡澹翁（宋代）

鲑鱼还抵店，暇蟹不论钱。
梅花七律
张道洽（宋代）

百余年树半苍苔，才有一枝花便佳。
腊近已含春意思，香寒足便晚情怀。
澹烟孤寺藏山崦，残雪疎篱傍水涯。
刚被幽香相触拨，消磨石路几青鞵。
庄子二则
庄子（先秦）

北冥有鱼

北冥有鱼，其名为鲲。鲲之大，不知其几千里也；化而为鸟，其名为鹏。鹏之背，不知其几千里也；怒而飞，其翼若垂天之云。是鸟也，海运则将徙于南冥。南冥者，天池也。《齐谐》者，志怪者也。《谐》之言曰：“鹏之徙于南冥也，水击三千里，抟扶摇而上者九万里，去以六月息者也。”野马也，尘埃也，生物之以息相吹也。天之苍苍，其正色邪？其远而无所至极邪？其视下也，亦若是则已矣。

庄子与惠子游于濠梁之上

庄子与惠子游于濠梁之上。庄子曰：“鲦鱼出游从容，是鱼之乐也。”惠子曰：“子非鱼，安知鱼之乐？”庄子曰：“子非我，安知我不知鱼之乐？”惠子曰：“我非子，固不知子矣；子固非鱼也，子之不知鱼之乐，全矣！”庄子曰：“请循其本。子曰‘汝安知鱼乐’云者，既已知吾知之而问我。我知之濠上也。”
次韵连江陈丞闵雨
李弥逊（宋代）

春雨两甲子，夏雨知复多。
麰麦已受弊，波及术与禾。
禾秫尚有已，霖霪人告瘥。
云师挟风伯，斥去烦撝诃。
后土不得乾，浸欲乖时和。
山翁食病粟，一饱宁忧佗。
军储涸邻国，柰此黔赤何。
谁为四达聪，黜陟分两科。
陈谟坐皋夔，御侮用牧颇。
上当天公心，立致击壤歌。
溪桥晓市
陆德蕴（明代）

石梁双跨溪，虹影倒涵水。
斜月未堕烟，烟中市声起。
元日喜闻大礼寄上翰林四学士中书六舍人二十韵
窦牟（唐代）

有事郊坛毕，无私日月临。岁华春更早，天瑞雪犹深。

玉辇回时春，金门降德音。翰飞鸳别侣，丛植桂为林。

粉泽资鸿笔，薰和本素琴。礼成戎器下，恩彻鬼方沈。

麟爵来称纪，官师退绝箴。道风黄阁静，祥景紫垣阴。

寿酒朝时献，农书夜直寻。国香煴翠幄，庭燎赩红衾。

汉魏文章盛，尧汤雨露霃。密辞投水石，精义出沙金。

宸扆亲唯敬，钧衡近匪侵。疾驱千里骏，清唳九霄禽。

庆赐迎新服，斋庄弃旧簪。忽思班女怨，遥听越人吟。

末路甘贫病，流年苦滞淫。梦中青琐闼，归处碧山岑。

窃抃闻韶濩，观光想韎任。大哉环海晏，不算子牟心。
过乌江
赵奉（宋代）

晓望泰山云，暮饮乌江水。云水寄萍踪，何日归根处。
中宗祀昊天乐章。亚献
佚名（唐代）

三灵降飨，三后配神。虔敷藻奠，敬展郊禋。
寿汤总领
郭印（宋代）

春色平分又六宵，天生良弼佐皇朝。
豸冠凛凛周行肃，虎节煌煌蜀地饶。
已喜月卿还旧物，更看斗极转高标。
仁人自合超诸数，鹤算龟龄未是遥。
和汉老弟喜雪
虞俦（宋代）

为瑞虽多却不宜，谁怜孤坐拨灰时。
兴添竹叶蛆浮甕，瘦损梅花雀抱枝。
闭户从教行迹断，裹裘犹怯暮寒欺。
天工似欲还三白，冷淡家风合有诗。
午饭资福寺
赵蕃（宋代）

病骨怯秋凛，羸骖疲路长。
人烟少行店，楼阁见僧房。
憇息今成暂，从游旧不忘。
却尘看姓字，淮楚路茫茫。
村居即事三首 其一
陆游（宋代）

西成东作常无事，妇馌夫耕万里同。但愿清平好官府，眼中历历见豳风。
偈颂六十八首
释法薰（宋代）

全提半提，向上向下，
冷泉直是口哑。真人面前，
不得说假。
次韵徐监岳四首
陈造（宋代）

文字挽回正始音，如君岂合安家林。
干禄不和次且叹。读书方竞分寸阴。
斯人与室幸孔迩，有底寻丈能汲深。
两诗竟得摩老眼，慰我饥渴他年心。
次韵晁元忠西归十首
黄庭坚（宋代）

热避恶木阴，渴辞盗泉水。
曾回胜母车，不落抱玉泪。
晁氏猛虎行，皦皦壮士意。
人生高唐观，有情何能已。
小雨
楼钥（宋代）

好风先雨到危栏，却送残云过别山。
不用开襟强披拂，自然凉意满人间。
蚕妇叹
钱时（宋代）

蚕妇拂蚕叶如缕，爱之何啻珠玉比。呼奴勤向帐前看，夜卧靡宁三四起。

未必便能丝挂体，眷焉于怀有真喜。人人办得此时心，推而广之岂不美。

以此事君定忠臣，以此事父定孝子。以此事夫定贤妇，一念真成转枢耳。

嗟哉世人胡不然，三纲茫茫不如蚕一纸。
永日
姜特立（宋代）

永日静无聊，空庭散郁陶。
憩禽猜落果，乳雀趁飞毛。
送大机上白云 其二
王冕（元代）

东郡雨不歇，西湖水亦高。
上人今日去，行李不辞劳。
传法灯无尽，悬崖屋更牢。
交情如问讯，谓我只嚣嚣。
为游道人书栖真图
王恭（明代）

尘外俱太古，尘内多浇漓。夜即吸沆瀣，晨将弄参差。

恬然不婴物，至道其无为。
挽白云赵宗丞
释斯植（宋代）

天上楼成日，人间独丧君。
料知生死事，还与去来分。
夜月江村路，春风岭树云。
交余多感概，那忍见遗文。
集贤李金部知颍州
杨亿（宋代）

汝阴名郡拥朱轮，洛宅霜威尚袭人。
门籍旧通仙禁近，书囊才补殿帷新。
金华入侍知非晚，石柱题名又几春。
莫恋桑郊停五马，蓬邱几观自生尘。
续湖阴曲
徐宝之（宋代）

巴滇之马如游龙，宝鞭袅袅回如风。
将军梦断忽心战，五骑飞如寻无踪。
道旁客姥头欲白，惊见归韉如电击。
当时天子重丁宁，典午安危争一刻。
大宁王气方中天，南阳表兖森戈鋋。
金函诏下传羽檄，狂奴喑死如寒蝉。
老骥志欲千里伸，晋天不覆鬼蜮臣。
草间怅望可人土，老却江潭钟柳人。
诗二十五首 其五 九月三日夕云林王夫人喻作令示许长史
云林右英夫人（魏晋）

腾跃云景辕，浮观霞上空。霄軿纵横舞，紫盖托灵方。

朱烟缠旌旄，羽帔扇香风。电号猛兽攫，雷吟奋玄龙。

钧籁昆庭响，金筑唱神钟。采芝沧浪阿，掇华八渟峰。

朱颜日以新，劫往方婴童。养形静东岑，七神自相通。

风尘有忧哀，陨我白发翁。长冥遗遐叹，恨不早逸踪。
送张升之四首
项安世（宋代）

升之升之子其归，白云鸿雁天边飞。
我嗟不能从子归，烦子为我寻松溪。
松溪头，万株松树平安不。
消寒六集复饮洛翘处分得爱字
许传霈（清代）

山城多鸣鸟，有鸟集豕背。豕走鸟不飞，閒自啄其喙。

禽兽有蠢灵，所见非所在。偶集我眼中，怪事书所未。

诗酒会消寒，阅微启精邃。肴馔列羽虫，雉鸽推群类。

野鹜落凫飞，天鹅寂雁唳。羽翼竞丰盈，鸡鸭薄滋味。

嗟此握爪拳，何甘投鼎鼐。失足由网罗，大半为食饵。

吾观高冈凤，一举烟云翅。又观空山鹤，长鸣风雨晦。

岂不值饥渴，饮啄得素志。誓不争食栖，适性行无碍。

同席解鸟语，雅人必深致。莺鸣求友声，非欲弄清脆。

鹦鹉学人言，从俗求妩媚。声同应实殊，浮沈在聋愦。

苟无真知音，鲜勿割所爱。不见桀之犬，可向陶尧吠。
浣溪沙（南湖席上次韵二首）
钟将之（宋代）

鬓亸云梳月带痕。软红香里步莲轻。妖娆六幅过腰裙。

不怕满堂佳客醉，只愁灭烛翠眉颦。更期疏影月黄昏。
静游亭
程师孟（宋代）

石磴高轩榜静游，度年红叶少惊秋。
使君会得山僧意，不放笙歌到上头。
次韵王监叔二首
陈著（宋代）

青山绿水乡，竹里喜还堂。
犬窦可曾警，雀罗何用张。
苦诗谁是甫，问字我非扬。
有感飞霞佩，相从老不忘。
故仆射裴公挽歌三首
岑参（唐代）

盛德资邦杰，嘉谟作世程。门瞻驷马贵，时仰八龙名。

罢市秦人送，还乡绛老迎。莫埋丞相印，留著付玄成。

五府瞻高位，三台丧大贤。礼容还故绛，宠赠冠新田。

气歇汾阴鼎，魂飞京兆阡。先时剑已没，陇树久苍然。

富贵徒言久，乡闾殁后归。锦衣都未著，丹旐忽先飞。

哀挽辞秦塞，悲笳出帝畿。遥知九原上，渐觉吊人稀。
中秋夜怀
项斯（唐代）

趋驰早晚休，一岁又残秋。若只如今日，何难至白头。

沧波归处远，旅食尚边愁。赖见前贤说，穷通不自由。
叹花
杜牧（唐代）

自恨寻芳到已迟，往年曾见未开时。
如今风摆花狼籍，绿叶成阴子满枝。
雨中杂诗寄路访岩
陈文驷（清代）

春老余寒入被池，阴阴城阙曙钟迟。名心渐逼亲衰后，豪气难销酒熟时。

避客性如羞舞鹤，佣人味似已删诗。此怀祇取奇书遣，遮莫飞花下故枝。
淮口阻雨
张舜民（宋代）

旱久不得雨，既雨不肯休。
沄沄汴河水，初合淮河流。
北来何处汴，暂此驻扁舟。
中有投荒人，万里趋炎洲。
听水夜不眠，观水朝亦愁。
呼风卷重阴，放出赤日头。
山中偶步
江之纪（清代）

翳翳松竹间，经年此闭户。空翠满山楼，帘疏白云补。

偶随麋鹿行，遂忘登陟苦。清泉泻高岩，危岭通深坞。

乾坤正萧条，坠叶纷如雨。日落西山阴，余辉漾遥浦。

荒途惬幽寻，秀色餍挹取。安得买山资，终焉结茅宇。
无题
宋庠（宋代）

西峙东流意欲分，紫箫呼凤隔烟闻。
书因屡答机无素，梦为频惊峡费云。
羽帐枕寒晨未转，玉楼衣冷夜还薰。
琴乌一曲何曾听，七十鸳鸯失旧群。
元应善利真人祠 其九
唐仲友（宋代）

外传炯遗迹，真诰垂微言。子微有妙笔，罗列丹青传。

我生后诸子，倾心慕真诠。像设俨如在，白云聊续篇。
丁亥除夕书怀
郭式昌（清代）

人言方朔是神仙，风雪穷冬在客边。忧国一镫看白发，思乡几客念青毡。

寒消竹火残更里，酒忆梅花老屋前。践得东坡江水约，读书犹愿假余年。
乌江东乡往还马上作二首 其二
贺铸（宋代）

悠悠东去欲何之，草草西还可是归。残日两竿荒戍远，青山满眼故园非。

江田经雨菰蒋熟，石路无风蠛蠓飞。回羡耕夫闲胜我，早收鸡犬闭柴扉。
丙寅十月游南华
朱翌（宋代）

五年四转入曹溪，飞盖干霄日为低。
人定忽闻钟不嗄，饮香休问水流西。
桄榔子熟旒珠重，荳寇丛深扇羽齐。
郁郁苍苍千嶂里，犯寒犹着一蝉嘶。
接通判于邸
孔平仲（宋代）

薄暮归来何所携，牡丹初剪半开时。浓香盛色俱堪爱，占得春风第一枝。
自叙
杜建徽（唐代）

中剑斫耳缺，被箭射胛过。为将须有胆，有胆即无贾。
太府寺梅花盛开和曾玉堂韵二首
李曾伯（宋代）

姑射丰标惯野塘，不虞水部入佳章。
雪边未了孤山约，尽有春风一面妆。
崇安道中
程洵（宋代）

田如累级登高堂，石如金华卧群羊。上梅下梅山路恶，大将小将溪流长。

振衣欲度分水岭，回首尚忆杨家庄。折花恨不逢驿使，为寄一枝还紫阳。
送友人赴省
郭印（宋代）

仲冬阴气积，严霜冻郊坰。
居人犹念寒，子有万里行。
此行勿云远，去路青云平。
骅骝无蹇步，鸿鹄有修翎。
圣明图治切，仄席用儒生。
曈曨九门辟，纷袍集王庭。
吾子富春秋，词学浩纵横。
一吐经济策，唾手拾科名。
秋风归故里，锦衣为亲荣。
昵昵重离去，莫学儿女情。
会昌丙寅丰岁歌（杂言）
温庭筠（唐代）

丙寅岁，休牛马。风如吹烟，日如渥赭。
九重天子调天下，萶绿将年到西野。
西野翁，生儿童。门前好树青䒠茸。
䒠茸单衣麦田路，村南娶妇桃花红。
新姑车石及门柱，粉项韩凭双扇中。
喜气自能成岁丰，农祥尔物来争功。
夜集刘将军即席作示孙徐两生
胡应麟（明代）

聊同珠履客，共此岁华徂。潦倒青丝盒，淹留白玉壶。

寒风回击筑，骤雨促呼卢。不道嫖姚贵，犹能事博徒。
浣溪沙
李炜（清代）

修竹天寒倚翠娥，鸳鸯霜重雁声过。更长无寐倚云和。

桃叶渡头频问信，石尤江上怨风波。人生憔悴是情多。
大理寺芍药次韵
周伦（明代）

系马槐阴午未归，翻阶红药正芳菲。开帘白日影摇座，绕砌和风香袭衣。

采石载将醪正美，东瓯携得蟹仍肥。从容退食还赓咏，棘寺门閒讼牒稀。
奉题李彦中所藏俞侯墨戏
朱熹（宋代）

不是胸中饱丘壑，谁能笔下吐云烟。故应祇有王摩诘，解写离骚极目天。
浴龙池
释道丘（明代）

金躯曾借龙池浴，洗出尘中特达人。夺得骊珠头角露，神通些小莫能陈。
偈颂七十六首
释子益（宋代）

得路塞路，过桥断桥。
不拘两岸，不滞中流。
直饶你会得步行骑水牛。我更问你，
空手因甚把锄头。
病愈寄友
法振（唐代）

哀乐暗成疾，卧中芳月移。西山有清士，孤啸不可追。

捣药昼林静，汲泉阴涧迟。微踪与麋鹿，远谢求羊知。
送汤君济赴广廉宪幕 其二
唐桂芳（明代）

皓月如银老桂秋，明朝催动孝廉舟。江山迢递三千里，广海东廉四十州。

荔子输官供酒盏，槟榔留客当荼瓯。清心莫饮贪泉窟，霜压黄茅瘴已收。
證道歌 其二四三
释印肃（宋代）

维摩大士顿除疑，离四句兮绝百非。实相门中非我所，一轮心月镇光辉。
依韵和陈成伯著作史馆园会上作
邵雍（宋代）

竹绕长松松绕亭，令人到此骨毛清。
梅梢带雪微微拆，水脉连毛湱湱鸣。
残腊岁华无柰感，半醺襟韵不盛情。
谁怜相国名空在，吾道何如必可行。
顺德
赵康鼎（明代）

群仙邀我游蓬岛，白鹤随人拾瑶草。英灵指点洞门开，前行后拥商山皓。

崎岖石路燕尾分，露湿蟠桃压竹倒。千山万山云气深，琅玕珠树霜风老。

王乔缥缈自天来，世许高情两相好。中有一人字安期，笑捧金盘具瓜枣。

食之令人可长生，遨游八极登天行。有时一日三万里，西风鹤背霞衣轻。

有时亦复一暂息，长歌一曲烟云凝。高垂铁锁苍苔古，云是神仙紫霄圃。

芒鞋竹杖蹑步闲，丹凤飞来向人舞。云中鸡犬异人间，药灶丹炉用心苦。

开轩一饮三百杯，檐花乱落天飞雨。青红黑绿乱眼前，万草千花莫能数。

茫然拂袖下山来，白发婆娑镜中睹。
题渝江萧氏园亭
戴复古（宋代）

相识虽云晚，相知盖有年。
同门好兄弟，华屋带林泉。
笑傲一樽酒，登临九月天。
客怀秋思豁，万象在吟边。
五郊歌五首 其五 黑帝歌羽音
牛弘等奉诏作（隋代）

玄英启候，冥陵初起。虹藏于天，雉化于水。严关重闭，星回日穷。

雉钟动律，广莫生风。玄樽示本，天产惟质。恩覃外区，福流京室。
送蟾上人游南岳
梅尧臣（宋代）

叶下潇湘阔，杯浮岂道迟。
宾鸿不到处，危彴独行时。
翠岭祝融宅，乔松虞舜祠。
云霞游遍日，振锡更何之。
执酒
司马光（宋代）

执酒劝君君尽之，今朝取醉不当疑。
好风好景心无事，闲利闲名何足知。
送范子芬赴浙东机幕
洪适（宋代）

男儿三十富春秋，况复才华出辈流。传家不坠右丞相，入幕少佐东诸侯。

梅花颇惜诗人去，草色正牵行客愁。修禊兰亭访陈迹，应怀同醉仲宣楼。
清平乐 题汪蔼士竹卷
姚华（清代）

病来种竹。喜得霜柯绿。脱手输君池墨速。弥望风烟迷目。

潇湘淇澳堪思。画成知是谁师。盛夏无人能赏，秋声独听风枝。
乙巳岁除日收周茂叔虞曹武昌惠书知已赴官零陵丙午正月内成十诗奉寄 其一
蒲宗孟（宋代）

岁除三十日，收得武昌书。一纸方远寄，数篇来起予。

潇湘流水阔，巫峡暮云疏。不得相从去，春风正月初。
书兴四首
汪炎昶（宋代）

时时溪上行，或与幽人遇。
手把一编书，共倚崖边树。
鹭近始暂飞，鱼惊却重聚。
佳景不待求，足熟自知处。
稚子爱相随，似亦耽幽趣。
赵尉送菜
方岳（宋代）

岂可常贫料此翁，斋盂顿有玉珑忪。
春山药草能同饭，夜雨茅堂未缺供。
杞菊共传寒绿赋，柴桑不隔紫霄峰。
冰甆嚼出宫商羽，一洗人间芥蒂胸。
题读内经图为秦生伯未作二首 其二
曹家达（清代）

二家比类合古书，冠以旧号尊绪统。消解群疑始见真，读书贵有明眼人。

又词先生启玄钥，用志不纷凝于神。妙悟阴阳决生死，削除骈拇及枝指。

迄今披图见古心，君子有谷诒孙子。
送关寿卿校书出守简州
范成大（宋代）

东壁星宫馆列仙，一麾苦欲近田园。
宅家但宝千金鉴，臣辈何辞万里船？
京洛知心尘鞅里，江吴携手暮帆边。
声名如此归安往？日日阊门望眼穿。
过梅根港
董嗣杲（宋代）

雨压云低雪气浑，风帆未午过梅根。
港头惊见官舟泊，野老争先掩荻门。
水旱吟
邵雍（宋代）

尧水九年，汤旱七载。
调燮之功，此时安在。
丙辰夏明光镇旅店题壁 其二
李鸿章（清代）

巢湖看尽又洪湖，乐土东南此一隅。我是无家失群雁，谁能有一稳栖乌。

袖携淮海新诗卷，归访烟波旧钓徒。遍地槁苗待霖雨，闲云欲出又踟蹰。
宫使蔡太师寿诗
华镇（宋代）

天贻真宰赞重熙，何日来符命世期。五夜燕游元夕后，三阳交泰上春时。

维师事业前无吕，先觉心灵世有伊。首斡化机熙帝载，暂休祠馆动民思。

和羹终付盐梅手，仗节难稽柱石姿。华屋早开丞相第，衮衣新赋我公诗。

缃桃满院光风转，素李成蹊淑景迟。鼎席具瞻何所愿，祝公眉寿等莲龟。
挽王简卿侍郎三首
刘克庄（宋代）

已矣孤知己，颜苍鬓发稀。
虽曾参话俩，终未契禅机。
尚欲扁舟访，俄传只履归。
无因拜公墓，稽首忏前非。
酩酊且饮酒
郑刚中（宋代）

料峭社日寒，酩酊且饮酒。
中原困干戈，黠虏未授首。
邻邦复蚁聚，伤杀官吏走。
使者部民兵，经月但敛手。
豺狼群小心，伺隙欲嗥吼。
吁嗟一身多，况复家数口。
信如古人言，天地在杯斗。